
A német Schuldenbremse és a magyar államadósságfék-szabályozás komparatív pénzügyi alkotmányjogi elemzése

Gazdatüntetések, excesszív fogyasztóiár-emelkedés, maastrichti konvergenciakritériumok – igen gyakorta találkozik az ember ezekkel a kifejezésekkel a sajtóban, kevesekben realizálódik azonban, hogy valamilyen formában mindegyik a költségvetési gazdálkodás fogalmához kapcsolódik. A 2007–2008-as gazdasági világválság után új szabályozás lépett életbe Európa több országában is: a fő kérdés ugyanis az volt, hogyan lehet fenntartható költségvetési gazdálkodást realizálni az államháztartás nagy mértékű eladósodottsága mellett. A válasz egyértelmű volt: csökkenteni kell az államadósságot. Tág eszközkészlet áll rendelkezésére a jogalkotónak, hogy kezelje a problémát – ennek szellemében született a német Schuldenbremse és a magyar államadósságfék-szabályozás is. Az elmúlt időszakban mégis számos probléma akadt mindkét ország költségvetési politikájában – legyen szó a Schuldenbremse által közvetetten kiváltott gazdatüntetésekről, vagy épp a nagy mértékű magyarországi fogyasztóiár-emelkedésről. Dolgozatom ennek okán a Magyarország jogi kultúrájához közel álló, a kérdéskörben ugyancsak érintett Németország szabályozását vetette össze a magyarral egy összehasonlító pénzügyi alkotmányjogi elemzés keretében, kitérve a specifikus adósságfék-szabályozások európai háttérnormáira, a két ország költségvetési gazdálkodásának alapelveire, az ebbéli gazdálkodásukat intézményesített formában ellenőrző szerveik sajátosságaira, valamint természetesen magukra a szabályozásokra és mentesítő záradékaikra is, hogy megvizsgálja: melyik szabályozásnak milyen előnyei és hátrányai léteznek, azok hatékonyak-e az államadósság-ráta problematikájának adresszálásához. A dolgozat mindemellett kísérletet tesz a magyar szabályozás értelmezésére a német Szövetségi Alkotmánybíróság gyakorlata alapján, de lege ferenda javaslatot fogalmazva meg a magyar jogalkotó számára. A dolgozat legnagyobb eredménye a releváns jogszabályok és szakirodalom egy helyen, komparatív pénzügyi alkotmányjogi elemzés keretein belül történő összefoglalása mellett kétségkívül a Schuldenbremsére vonatkozó teljes német alkotmánybírósági gyakorlat feldolgozása.



